Владимир Андрић
Владимир Андрић (Обреновац, 25. октобар 1944 — Београд, 16. фебруар 2021) био је српски писац, драматург, редитељ и дугогодишњи уредник Дечјег и школског програма Радио-телевизије Београд. Аутор је телевизијских серијала за децу Лаку ноћ, децо и Пустолов, шест позоришних драма, двадесетак радио-драма и више филмских сценарија. Режирао је прву верзију филма Шешир професора Косте Вујића. Добитник је бројних награда за своја књижевна дела (награда Политикиног забавника, Змајевих дечјих игара, Невен, Златни кључић, и других.) Живео је и радио у Обреновцу.

Биографија 
Основну школу је завршио у Обреновцу, а гимназију у Ваљеву. Дипломирао је филмску режију на Факултету драмских уметности у Београду, у класи професора Хуга Клајна. Од 1968. је радио у редакцији Дечјег програма Радио-телевизије Београд.

Још као гимназијалац је објављивао песме у ваљевским новинама Напред, београдском Студенту и шабачком часопису Уствари. Песме и приповетке је најчешће објављивао у часописима Мали Невен, Невен, Mons Aureus, Детињство, Улазница и Политика. Објавио је тринаест књига поезије и прозе, од којих су неке доживеле и више издања, а најпознатије су: Дај ми крила један круг, Вечерњи слон, Срце на зиду, Замало да ме попију мачке, Напред плави смеђи и црни, Пустолов и Кроз гудуре Обреновца.
Написао је двадесетак радио-драма. Најпознатије су: Велико лето, Кућа са верандом, Свеска над свескама, Змај Огњен, Има ли брдских слонова.

Дела 

 Свеска над свескама, 1975.
 Новогодишњи поклони, 1975.
 Напред плави смеђи и црни, 1981.
 Вечерњи слон, 1987.
 Срце на зиду, 1988.
 Писма из першуна, 1997.
 Две обале, 1997.
 Пустолов, 2001.
 Кроз гудуре Обреновца, 2004.
 Дај ми крила један круг, 2006.
 Замало да ме попију мачке, 2006.
 Берба ушију, 2007.
 Читај ветру омиљене књиге, 2010.
 Пустоловне приче, 2012.
 Лале Рашин усред света, 2012.
 Вечерњи слон, 2014.
 Четири патуљка, 2018.
 Савршен дармар : пробране приче, песме и нешто између, 2019.

Награде 
 Књижевна награда Политикиног Забавника
 Награда Змајевих дечјих игара
 Књижевна награда Невен
 Награда Златни кључић

Литература

Референце

Спољашње везе 
 http://www.imdb.com/name/nm0028973/
 http://riznicasrpska.net/knjizevnost/index.php?topic=1067.0 

Рођени 1944.
Умрли 2021.
Српски књижевници
Српски писци за децу
Српски дечји песници
Српски драматурзи
Обреновчани
Чланови Удружења драмских писаца Србије
Српски телевизијски редитељи
Бивши студенти Универзитета уметности у Београду